## La Mesa General de Negociació de les Administracions Públiques aprova les dispenses d’assistència al treball corresponents a les organitzacions sindicals

*** S’aprova la distribució de 21 alliberats sindicals en la Mesa General de Negociació de les Administracions Públiques, en la de l’Administració Local i en la d’Universitats Públiques, així com en la Comissió Paritària de Seguretat i Salut**

La Mesa General de Negociació de les Administracions Públiques de la Comunitat Valenciana, integrada per representants de la Generalitat i de les organitzacions sindicals UGT, CCOO i CSIF, ha acordat les dispenses d’assistència al treball corresponents a les organitzacions sindicals perquè els seus representants puguen desenrotllar racionalment l’exercici de les seues funcions, en virtut de l’acord de legislatura.

La consellera d’Hisenda, Economia i Administració Pública, Ruth Merino, ha presidit la reunió de la Mesa General de Negociació de les Administracions Públiques de la Comunitat Valenciana, que ha comptat amb la participació de la secretària autonòmica d’Administració Pública, Emilia Selva; de la directora general de Pressupostos, Amparo Haro, i del director general de Funció Pública, Javier Lorente.

En concret, s’ha aprovat per unanimitat de totes les organitzacions sindicals presents en la Mesa General la distribució d’un total de 21 dispenses d’assistència al treball en la mateixa Mesa General de Negociació de les Administracions Públiques de la Comunitat Valenciana; en la Mesa General de Negociació d’Administració Local de la Comunitat Valenciana; en la Mesa General de Negociació d’Universitats Públiques de la Comunitat Valenciana; i en la Comissió Paritària de Seguretat i Salut.

Estes dispenses corresponen a les organitzacions sindicals amb dret a estar presents en estes meses en funció de la representativitat obtinguda en els corresponents processos d’eleccions sindicals. El director general de Funció Pública ha destacat l’esforç econòmic que fa la Generalitat per a fer possible este acord atesa la voluntat de les organitzacions sindicals de prioritzar l’ordenació de l’acció sindical com un dels primers assumptes que s’han de desenrotllar dins de l’acord de legislatura. L’objectiu d’este acord és que les organitzacions sindicals “puguen treballar millor a fi de millorar el servici públic de la Generalitat”.

Fecha: 16/10/2024